પ્રતીકભાઇને ઢોર માર માર્યા બાદ રાકેશે તેને પૂછ્યું કે મેં તને બે ઇકો ભાડે ફેરવવા માટે આપી છે તે ક્યાં છે અને અગાઉનું ભાડું કેમ નથી આપતો. મારથી બચવા માટે પ્રતીકભાઇએ રાકેશને ખોટી માહિતી આપી અને કહ્યું કે ગાડી દાણીલીમડા વિસ્તારમાં રહેતા ઇમરાનભાઇ પાસે પડી છે. રાકેશ, અકી અને તેનો ડ્રાઇવર પ્રતીકભાઇને લઇને ઇમરાનભાઇના ઘરે ગયા હતા. જ્યાં ઇમરાનભાઇએ તેમની પાસે ગાડી નહીં હોવાનું કહેતાં ત્રણેય જણા પ્રતીકભાઇ પર ઉશ્કેરાયા હતા અને ઇકો કારમાં મારવાનું શરૂ કર્યું હતું. આજે જો ગાડી નહીં મળે તો તેને જાનથી મારી નાખીશું તેવી ધમકી રાકેશે પ્રતીકભાઇને આપી હતી. હત્યા કરવાની ધમકી આપતાં પ્રતીકભાઇએ રાકેશ સમક્ષ કબૂલી લીધું હતું કે તમારી ગાડી ભાવનગરમાં રહેતા બાબુભાઇ અને મીરજાપુરમાં રહેતા દાનેશભાઇને આપી છે. મોડી રાતે રાકેશે દાનેશભાઇને ફોન કરીને મીરજાપુર મળવા માટે બોલાવ્યા હતા, જ્યાં દાનેશભાઇ પ્રતીકભાઇ મને ૩૦ હજાર રૂપિયા આપે તો હું તેમને ગાડી આપી દઇશ તેવું કહીને જતા રહ્યા હતા.